
RAPORT 
asupra propunerii legislative pentru modificarea şi completarea Legii nr.384/2006, privind statutul soldaţilor şi gradaţilor voluntari
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond cu propunerea legislativă pentru modificarea şi completarea Legii nr.384/2006, privind statutul soldaţilor şi gradaţilor voluntari, trimisă cu adresa nr. Pl.x. 731 din 28 noiembrie 2007 şi înregistrată cu nr.32/894 din 29.11.2007. 

Consiliul Legislativ, cu nr. 1575/16.11.2007, a avizat favorabil iniţiativa legislativă, cu observaţii şi propuneri.
Comisia juridică, de disciplină şi imunităţi, cu nr. Plx-731 din 03.12.2007 a avizat favorabil propunerea legislativă. 
Comisia pentru muncă şi protecţie socială, cu nr. 27/545 din 05.12.2007 a avizat favorabil propunerea legislativă. 

Comisia pentru egalitatea de şanse pentru femei şi bărbaţi, cu nr. 37/506 din 04.12.2007 a avizat favorabil propunerea legislativă. 

Guvernul, prin punctul său de vedere, nu susţine adoptarea acestei iniţiative legislative.

Propunerea legislativă urmăreşte modificarea art. 18, alin. (1) din Legea    nr. 384/2006, în sensul considerării vechimii în serviciu în calitate de soldat sau gradat voluntar, ca vechime în serviciul militar, precum şi a art. 35 alin. (2), în sensul creării posibilităţii menţinerii în activitate a soldaţilor şi gradaţilor voluntari şi după împlinirea vârstei de 40 de ani, prin ordin al ministrului apărării, cu condiţia susţinerii şi promovării, anual, a testelor de aptitudini fizice şi militare

2. Iniţiativa legislativă face parte din categoria legilor organice, potrivit prevederilor     art. 73 alin. (3) din Constituţia României, republicată.
3. La dezbateri au participat, în conformitate cu prevederile art. 54 şi 55 din Regulamentul Camerei Deputaţilor, republicat, domnii lt. col. Mihai Dănilă, lt. col. Gheorghe Mocanu, consilieri juridici în cadrul Direcţiei legislaţie şi asistenţă juridică şi col. Pană, reprezentant al Statului Major General din Ministerul Apărării. 

4. Potrivit prevederilor art. 75 alin. (1) din Constituţia României, republicată, şi ale art. 92 alin. (8) pct.2 din Regulamentul Camerei Deputaţilor republicat, Camera Deputaţilor este Prima Cameră sesizată.

5. La şedinţa Comisiei au fost prezenţi 17 deputaţi din totalul de 23 de membri.

În urma dezbaterilor, în şedinţa din 10 decembrie 2007, membrii Comisiei pentru apărare, cu 16 voturi pentru şi unul împotrivă, au hotărât să propună Plenului Camerei Deputaţilor respingerea propunerii legislative din următoarele considerente:

 
Modificarea propusă la art. 18 încalcă principiile pe baza cărora se organizează şi funcţionează sistemul public de pensii, precum şi principiul repartiţiei şi al contributivităţii, stabilite prin reglementări specifice acestui sistem.
Modificarea propusă la art. 35 privind menţinerea în activitate a soldaţilor şi gradaţilor voluntari, peste vârsta de 40 de ani, ar putea avea consecinţe asupra îndeplinirii în bune condiţii a atribuţiilor acestei categorii de personal militar şi ar îngreuna posibilitatea ca cei care trec în rezervă să mai fie integraţi în muncă pentru realizarea stagiului de cotizare necesar obţinerii dreptului de pensie.   
Preşedinte, 

Costică Canacheu 

Către

BIROUL PERMANENT
AL CAMEREI  DEPUTAŢILOR
Vă înaintăm, alăturat, RAPORTUL asupra propunerii legislative pentru modificarea şi completarea Legii nr.384/2006, privind statutul soldaţilor şi gradaţilor voluntari, trimisă cu adresa nr. Pl.x. 731 din 28 noiembrie 2007 şi înregistrată cu nr.32/894 din 29.11.2007. 


În raport cu obiectul şi conţinutul acesteia, propunerea legislativă face parte din categoria legilor organice.

Preşedinte, 

Costică Canacheu 

